Man en vrou vas vir Nyoni-plaasmoordArgieffoto: Reint Dykema Kol. Jay Naicker, polisiewoordvoerder, het gesê ŉ taakspan het in die vroeë oggendure ŉ 42-jarige man en 53-jarige vrou vasgetrek. Naicker wou nie meer inligting oor die verdagtes en die omstandighede rondom hul inhegtenisname bekendmaak nie. “In hierdie stadium kan ons niks meer sê nie. Ons sal beslis binnekort nog verdagtes in hegtenis neem, maar ons kan nie nou bekend maak hoeveel nog gesoek word nie. Ek kan net bevestig die ondersoekspan is warm op hul spoor,” het hy gesê. Maroela Media het vroeër berig Peter Johnson (56) is dood en sy broer, Ian (54) is ernstig beseer toe hulle Dinsdagaand omstreeks 19:00 op hul plaas deur drie gewapende verdagtes oorval is. Peter is op die toneel dood, terwyl Ian na ŉ hospitaal gehaas is. Een van die broers se vrou was ten tyde van die voorval in die huis, het Naicker gesê. ŉ Saak van moord, poging tot moord en gewapende roof word ondersoek. Die provinsiale kommissaris, lt.genl. Mmamonnye Ngobeni, het die taakspan geloof vir die vinnige inhegtenisname van die twee verdagtes. “Dit is die belangrike deurbraak waarvoor ons gewag het en dit is net ŉ kwessie van tyd voordat die ander verdagtes ook aangekeer word. Baie geluk aan ons toegewyde polisiebeamptes wat volhard het terwyl die spoor nog warm was en nie opgegee het nie,” het hy gesê.